Sê ja vir avontuur - Kuns En Vermaak - Republikein
Thursday, April 18th, 13:50:31
Sê ja vir avontuur
In Oktober verlede jaar het die duo Douvoordag, wat bestaan uit Ilse en Jattie de Beer, hul debuutalbum, Die Avontuur, uitgereik.
Dié album was byna onmiddellik nommer een op iTunes. Hul eerste enkelsnit op die album, getiteld “Manifes”, is baie goed deur radiostasies ontvang, en kan steeds gereeld gehoor word, en die musiekvideo pryk al ‘n geruime tyd op kykNET Top20.
Dié paartjie maak positiewe, energieke musiek vol hoop, en het ‘n eie, unieke klank.
Hul tweede enkelsnit, getiteld “Die Avontuur”, sal in die laaste week van Januarie aan radiostasies landswyd uitgereik word, en die musiekvideo vir dié treffende lied sal in Februarie bekend gestel word.
“‘Die Avontuur’ nooi luisteraars om op te hou wag vir ‘n beter lewe en kanse te vat en dinge te doen waaroor hulle nog altyd droom. Om ja te sê vir avontuur, is om ja te sê vir hoop en nee vir berou en vrees – om op jou oudag terug te kyk en te kan sê ek het gelewe. So, klim die berg, koop die vliegtuigkaartjie, vra haar om te trou, begin jou eie besigheid. Die avontuur begin nou!” sê Jattie.
Die Avontuur is verkrygbaar op digitale platforms en is beskikbaar in alle goeie musiekwinkels.